MBANDU 5
Vutuka ku “Mubidi, Muingi ua Mienhu Ienu”
O kuila ua mu bhita mu ibhidi io jimbulule mu kadivulu kaka? Se ua mu bhita mu ibhidi íii, ejiia kuila k’eie ngó. Jiselevende javulu ja Nzambi—m’ukulu ni mu izuua ietu—a mu dibhana ué ni ibhidi kála íii. Ene a tambula kikuatekesu kia Jihova phala kudibhana ni ibhidi, eie ué a-nda ku kuatekesa kudibhana na-iu.
“Nga mateka kumona kuila Jihova nuka ua ng’ehelele; Nga tokalele ngó kusanga o njila phala kuvutuka kua muéne”
IJIIA KUILA Jihova uala polondo phala ku ku kuatekesa, se u vutuka kua muéne. Muéne ua-nda ku kuatekesa kudibhana ni ibhidi, ku katula o ndolo ku muxima, ni ku kala ni kutululuka ku muxima, kuijila mu kukala ni kitongoluelu kia zele. Kiki-phe eie ua-nda mesena dingi kusidivila Jihova kumoxi ni jiphange jê mu kilunga. Eie ua-nda kala kála o Jikidistá ku hama ia dianga, a a tange Phetele mu mukanda ua soneka: “Enu mua jimbidile kala mu jimbudi ja jimbila o njila. Maji kiki-phe a mi vutula dingi mu bhongolokela kukaiela o Mubidi, Muingi ua mienhu ienu.”—1 Phetele 2:25.
O kuvutuka kua Jihova, kiene o kima kia beta-o-kota ki ua tokala o kubhanga. Mukonda diahi? Mukonda ua-nda sangulukisa o muxima ua Jihova. (Jisabhu 27:11) Kála ki uejiia, Jihova uivua ndolo kioso ki tu bhanga kima kiaiibha, u sanguluka kioso ki tu bhanga kima kiambote. Tuejiia ué kuila Jihova ka tu jijidika ku mu zola mba ku mu sidivila. (Matendelelu 30:19, 20) Saí diiala mukua kutokuesa o Bibidia, uambe: “Se-ku kikuatelu bhu kanga dia dibhitu dia muxima ua muthu. Ka tena ku di jikula bhu kanga.” Mukonda dia kubheza Jihova ni muxima uezala ni henda, tu tena kusola kujikula o dibhitu didi. Kioso ki tu bhanga kiki, tua mu mu bhana ujitu ua katunda—o ufiiele uetu—kienhiki tu sangulukisa o muxima uê. Se-ku kima ki soka ni kisangusangu ki tu kala na-kiu, mu kubhana kua Jihova o ubhezelu ua mu tokala.—Ikalakalu 20:35; Dijingunuinu 4:11.
Kioso ki ua-nda vutuka kubheza Jihova, ki kua-nda ku kamba kudia mu nzumbi. (Matesu 5:3) Kiki kilombolola ihi? O athu ku mundu uoso ene mu dibhuidisa, ‘mukonda diahi tuala ku muenhu?’ Ene a mesena kiavulu kusanga o itambuijilu ia ibhuidisu ia lungu ni muenhu. O athu ene ni ukexilu iú, mukonda kiene kia a bhange Jihova. Muéne ua tu bhange phala tu sanguluke mu ku mu bheza. Se-ku kima ki tu bhana kisangusangu kia dikota, kála o kuijiia kuila, tua mu bheza Jihova mukonda dia henda.—Jisálamu 63:1-5.
Tua ku bhingi, ijiia kuila Jihova ua mesena u vutuka kua muéne. Kiebhi ki u tena kuijiia kuila kiene kiandala muéne? Xinganeka: Tua sambe kiavulu phala ku iudika o kadivulu kaka. A ku bhekela-ku, ku kafunga mba phange mu kilunga. Kindala eie ua mu ka tanga, eie ua mu xinganeka mu njimbu iê. Kiki kilombolola kuila Jihova ka ku jimbi. Muéne ua mu ku sunga ni henda ioso.—Nzuá 6:44.
Tua tokala ku tululuka mu kuijiia kuila Jihova ka jimbi o jiselevende jê ja xisa o kilunga. Kiki kiene kiambe phang’etu a muixana Donna. Muéne uambe: “Eme bhofele bhofele, nga kexile mu xisa o kilunga, maji mu ithangana iavulu nga kexile mu xinganeka mu divulu dia Jisálamu 139:23, 24, dizuela: ‘Nzambi ngi solokote, u ng’ijiie muxima moxi; ngi lole, u ngi tongolole o ilunji ioso; ngi tangele, se ua ngi mono ngala kuila muengi; u ngi vutukise mu kikoka ki nangenena.’ Ngejidile kuila ki ngi tokalele ku mundu—ki ngi sangulukile mu bhanga o ima ia mundu—ngejidile ué kuila eme nga tokalele mu kilunga kia Jihova, muene mu nga tokala ku kala. Nga mateka kumona kuila Jihova nuka ua ng’ehelele; Nga tokalele ngó kusanga o njila phala kuvutuka kua muéne. Nga sanguluka mu kuvutuka!”
Jihova uala polondo phala ku ku kuatekesa, se u vutuka kua muéne
Tua mu samba ni kidi kioso phala eie ué u kale dingi ni “kusanguluka kua [Jihova.]” (Nehemiia 8:10) Kua-nda diela se u vutuka kua Jihova.
kon_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn